পাবনায় নিখোঁজের ৬ ঘণ্টা পর হাবিবুল্লাহ (১৪) নামের এক স্কুল ছাত্রকে শ্বাসরোধ করে হত্যা পর বুধবার সন্ধ্যায় তার লাশ উদ্ধার করা হয়। হাবিবুল্লাহ পাবনার সাঁথিয়া উপজেলার মেহেদীনগরের মহসিন আলম সালামের ছেলে। পুলিশ ও স্বজনরা জানান, বুধবার দুপুরে প্রাইভেট পড়তে গিয়ে নিখোঁজ হয় পাবনা কালেক্টরেট পাবলিক স্কুল অ্যান্ড কলেজের ৮ম শ্রেণির ছাত্র মো: হাবিবুল্লাহ। বিভিন্ন স্থানে খোঁজাখুজি করেও তার কোনো সন্ধান পায়নি পরিবার। সন্ধ্যায় শহরের সিংগা উত্তরপাড়ার সোবাহান খাঁর লিচু বাগানে একটি বস্তাবন্দি লাশ দেখতে পেয়ে স্থানীয়রা থানায় খবর দিলে পুলিশ ঘটনাস্থল থেকে লাশটি উদ্ধার করে। বিষয়টি জানতে পেরে থানায় গিয়ে লাশটি হাবিবুল্লাহর লাশ বলে সনাক্ত করে তার স্বজনরা। পাবনা শহরের জয়কালী মন্দিরের সন্নিকটে বিশ্বনাথ কর্মকারের বাড়িতে ভাড়া থাকতো স্কুল ছাত্র হাবিবুল্লাহ’র পরিবার। কারা কি কারণে তাকে হত্যা করেছে সে বিষয়টি খতিয়ে দেখছে পুলিশ।